《侍御王公去饶饶之士民数千万人遮道攀辕又相》
宋代·喻良能

东嘉老先生，文字继坡谷。
治饶如京兆，三王岂其族。
政成无一如，澹若处幽独。
追踪古循吏，清净非碌碌。
每以坐啸馀，时出阳春曲。
风流化帮人，吟咏成国俗。
乙酉秋七月，天地正炎燠。
有诏帅夔门，引道不淹宿。
境内闻公行，仓皇守牙纛。
攀辕人填咽，遮道车击毂。
已去复挽回，出入成重複。
桥断蜂腰分，巷拥鱼鳞矗。
竟从间道去，复许谁追逐。
子母若弟昆，相顾皆嚬蹙。
吾父既往矣，畴能继英躅。
孟尝附商船，千古垂简牍。
偷席广文毡，使者为标目。
去思闻九重，盛如传西蜀。
先生美无度，推诚置人腹。
画图照人间，斯民记恩育。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。